وزیراعظم بورس جانسن کرونا وائرس میں مبتلا
وزیراعظم جانسن نے جمعے کو ٹوئیٹر پر ایک ویڈیو پیغام میں بتایا کہ ان میں کرونا وائرس کی معمولی علامات ظاہر ہوئی ہیں۔ لیکن، وہ سرکاری خدمات انجام دیتے رہیں گے، کیونکہ جدید ٹیکنالوجی کی مدد سے حکومتی ٹیم کے ساتھ رابطہ رکھنا ممکن ہے جو کرونا وائرس کا مقابلہ کر رہی ہے۔
ویب ڈیسک — ان سے پہلے برطانوی ولی عہد شہزادہ چارلس اور ان کے بعد برطانوی وزیر صحت میٹ ہینکوک کا وائرس ٹیسٹ بھی مثبت آیا۔ 55 سالہ بورس جانسن نے جمعرات کو دارالعوام میں وزیراعظم کے ہفتہ وار سوال جواب سیشن میں شرکت کی تھی۔ ہلکے بخار اور کھانسی کی شکایت پر ان کا ٹیسٹ کیا اور نصف شب کو نتیجہ ملا کہ وہ کرونا وائرس میں مبتلا ہیں۔ وزیراعظم جانسن نے جمعے کو ٹوئیٹر پر ایک ویڈیو پیغام میں بتایا کہ ان میں کرونا وائرس کی معمولی علامات ظاہر ہوئی ہیں۔ لیکن وہ سرکاری خدمات انجام دیتے رہیں گے، کیونکہ جدید ٹیکنالوجی کی مدد سے حکومتی ٹیم کے ساتھ رابطہ رکھنا ممکن ہے جو کرونا وائرس کا مقابلہ کر رہی ہے۔ بورس جانسن کے اعلان کے کچھ دیر بعد وزیر صحت میٹ ہینکوک نے بتایا کہ ان کا کرونا وائرس کا ٹیسٹ بھی مثبت آیا ہے اور وہ تنہائی اختیار کر رہے ہیں۔ کئی مشہور شخصیات کرونا وائرس کا شکار ہو چکی ہیں۔ لیکن، بورس جانسن پہلے سربراہ حکومت ہیں جو اس کی زد میں آئے ہیں۔ مارچ کے آغاز میں کینیڈا کے وزیراعظم جسٹن ٹروڈو اپنی اہلیہ کا ٹیسٹ مثبت آںے کے بعد تنہائی میں چلے گئے تھے۔ لیکن وائرس میں مبتلا نہیں ہوئے تھے۔ امریکہ کے صدر ڈونلڈ ٹرمپ اور جرمن چانسلر اینگلا مرکل کے بھی کرونا وائرس کے ٹیسٹ کیے گئے تھے۔ لیکن، ان کے منفی نتائج آئے تھے۔